Linas Linkevičius

Linas Antanas Linkevičius (g. 1961 m. sausio 6 d. Vilniuje) – Lietuvos inžinierius, politinis ir visuomenės veikėjas.

 Biografija 

Gimė inžinieriaus ir mokytojos šeimoje. Vaikystė ir mokslų metai prabėgo Kaune, Aukštuosiuose Šančiuose. 1978 m. aukso medaliu baigė Kauno 7-ąją vidurinę mokyklą. 1978–1983 m. studijavo Kauno politechnikos instituto Automatikos fakultete, įgijo inžinieriaus elektriko specialybę.

1983–1989 m. Kauno miesto Panemunės rajono komjaunimo sekretorius, LLKJS CK skyriaus vedėjas. Dirbo su kūrybiniu jaunimu, jaunimo spauda, paskelbė publikacijų dienraštyje „Komjaunimo tiesa“. 1989 m. organizavo pirmąją ekspediciją į Igarką ištirti galimybes parvežti į Lietuvą tremtinių palaikus. Vienas iniciatorių bei ideologų atskiriant Lietuvos komjaunimą nuo VLKJS ir įkuriant savarankišką organizaciją Lietuvos komjaunimą, 1992 m. vasario 9 d. naujai susikūrusios Lietuvos leiboristų jaunimo unijos tarybos pirmininkas. 1990–1992 m. laikraščio „Tiesa“ korespondentas bei LDDP parlamentinės grupės vyresnysis konsultantas.

1992–1996 m. ir 2016–2020 m. Seimo narys1992–1996 m. kadencijos Seimo narys. 1992–1993 m. parlamentinės Užsienio reikalų komisijos pirmininko pavaduotojas, 1992–1993 m. Parlamentinės delegacijos prie NATO vadovas. 1993–1996 m. ir 2000–2004 m. krašto apsaugos ministras.

1997 m. užsienio reikalų ministro Algirdo Saudargo patarėjas, įgaliotasis ministras, nepaprastasis pasiuntinys. 1997–2000 m. ir 2005–2011 m. Lietuvos Respublikos nepaprastasis ir įgaliotasis ambasadorius Lietuvos Respublikos misijoje prie Šiaurės Atlanto Sutarties organizacijos (NATO) ir Vakarų Europos Sąjungoje. 2010–2011 m., kaip seniausiai NATO dirbantis ambasadorius, ėjo Šiaurės Atlanto tarybos dekano pareigas. 2011–2012 m. ambasadorius ypatingiems pavedimams bei premjero Andriaus Kubiliaus visuomeninis konsultantas, nuo 2021 m. – vėl ambasadorius ypatingiems pavedimams. 2012 m. nepaprastasis ir įgaliotasis ambasadorius Baltarusijos Respublikoje.http://www3.lrs.lt/pls/inter3/dokpaieska.showdoc_l?p_id=429422

2012–2020 m. užsienio reikalų ministras.

2017 m. rugsėjį pasitraukė iš LSDP po to, kai partija nusprendė trauktis iš valdančiosios koalicijos seime.LSDP traukiasi iš koalicijos, Linkevičius – iš partijos, Skvernelis ieškos paramos. „Verslo žinios“, 2017-09-23

2023 m. gruodžio 19 d. L. Linkevičius buvo paskirtas ambasadoriumi Švedijoje.

Moka rusų, anglų, prancūzų, lenkų kalbas. Vedęs, žmona Danguolė, dukros Aušra ir Eglė.

 Įvertinimas 
 2001 m. trečio laipsnio Trijų Žvaigždžių ordinas (Latvija)
 2003 m. Lietuvos didžiojo kunigaikščio Gedimino ordino Komandoro kryžius 
 2004 m. Vyčio Kryžiaus ordino Komandoro kryžius http://www3.lrs.lt/pls/inter3/dokpaieska.showdoc_l?p_id=292965
 2005 m. antro laipsnio Marijos Žemės ordinas (Estija)
 2015 m. Vytauto Didžiojo ordino Komandoro didysis kryžius 
2019 m. Ordino „Už nuopelnus Lenkijos Respublikai" Komandoro kryžius su žvaigždehttp://isap.sejm.gov.pl/isap.nsf/DocDetails.xsp?id=WMP20190000326

 Šaltiniai 

|-

|-

|-

Kategorija:Lietuvos ambasadoriai prie NATO
Kategorija:Lietuvos ambasadoriai Baltarusijoje
Kategorija:Lietuvos ambasadoriai Švedijoje
Kategorija:Seimo nariai
Kategorija:Lietuvos krašto apsaugos ministrai
Kategorija:Lietuvos užsienio reikalų ministrai
Kategorija:Vytauto Didžiojo ordino kavalieriai
Kategorija:Lietuvos TSR politiniai veikėjai